Obrazloženje Nacrta prijedloga Cjenika građevinskog zemljišta

[bookmark: _GoBack]Gradsko vijeće Grada Rijeke je na sjednici održanoj dana 27. ožujka 2025. godine, usvojilo novu Odluku o građevinskog zemljištu („Službene novine Grada Rijeke“ broj 5/25) koja je stupila na snagu dana 9. travnja 2025. godine (u daljnjem tekstu: Odluka) kojom je u odnosu na ranije važeću Odluku o građevinskom zemljištu i izmjene iste koje je donijelo Gradsko vijeće Grada Rijeke na sjednicama 26. studenog 2009. godine, 28. ožujka 2013. godine i 27. ožujka 2014. godine, došlo do najznačajnije razlike u načinu utvrđivanja vrijednosti zemljišta kojim Grad Rijeka raspolaže i to na način da se ista utvrđuje procjembenim elaboratom, sukladno propisu kojim se regulira procjena vrijednosti nekretnina, a ne temeljem ranije važeće Odluke, sukladno Cjeniku građevinskog zemljišta („Službene novine Grada Rijeke“ broj 1/23) (u daljnjem tekstu: Cjenik). U taksativno navedenim slučajevima, vrijednost se utvrđuje primjenom plana približnih vrijednosti eNekretnina, dok će se Cjenik primjenjivati u slučajevima određivanja početne visine zakupnine i naknade za osnivanje prava služnosti.
Gradsko vijeće Grada Rijeke je na sjednici 21. svibnja 2026. godine usvojilo Odluku o izmjenama i dopunama Odluke o građevinskom zemljištu („Službene novine Grada Rijeke“ broj 9/26) koja je stupila na snagu dana 30. svibnja 2026. godine. Istom je izmijenjen članak 9. Odluke na način da je propisano kako će se Cjenik primjenjivati za određivanje početne visine zakupnine i naknade za osnivanje prava služnosti, osim za zemljište koje se nalazi u atraktivnoj zoni građevinskog zemljišta iz članka 33. stavka 2. Odluke za koje će se početna visina naknade za osnivanje prava služnosti puta utvrditi procjembenim elaboratom. 
U svrhu donošenja novog Cjenika građevinskog zemljišta, izrađeni su Procjembeni elaborati od strane Antuna Štefanića, dipl.ing.građ., stalnog sudskog vještaka za područja građevinarstva i procjene vrijednost nekretnina, za koje je Procjeniteljsko povjerenstvo Grada Rijeke na sjednici održanoj 11. veljače 2026. godine zaključilo da su u istima primijenjene metode sukladno Zakonu o procjeni vrijednosti nekretnina i pravilnicima. 

Gradskom vijeću Grada Rijeke predlaže se donošenje novog Cjenika građevinskog zemljišta kako bi se isti uskladio s odredbama postojeće Odluke, ali i kako bi se zbog proteka vremena, sukladno trenutnom stanju na tržištu nekretnina, utvrdili novi početni iznosi visine zakupnina za namjene utvrđene Odlukom, te naknade za osnivanje prava služnosti, izuzev naknade za osnivanje služnosti puta za zemljište koje se nalazi u atraktivnoj zoni građevinskog zemljišta.
U odnosu na postojeći Cjenik, najznačajnija razlika je kako se više ne predviđa utvrđivanje prodajne cijene zemljišta temeljem Cjenika, odnosno za posebno vrijedne lokacije unutar bilo koje zone na području Grada, temeljem Odluke Gradonačelnice Grada Rijeke na prijedlog nadležnog Upravnog odjela prema slijedećim kriterijima: položajna pogodnost, komunalna opremljenost i uređenost, planirana namjena, interes tržišta i interes Grada za privođenje zemljišta namjeni, već temeljem procjembenog elaborata prihvaćenog od strane Procjeniteljskog povjerenstva Grada Rijeke.
Naime, prije donošenja nove Odluke kojom je propisano utvrđivanje početnog iznosa prodajne cijene zemljišta temeljem prihvaćenog procjembenog elaborata, ista je u pravilu bila utvrđena Cjenikom i sastojala se od cijene zemljišta koja je iznosila 14,60 eura/m2 i rente koja se utvrđivala prema zoni građevinskog zemljišta i namjeni građevinske čestice (javna namjena, stambena, stambeno poslovna, poslovna,  industrijska, trgovačka, ugostiteljska i uslužna namjena). Za posebno vrijedne lokacije unutar bilo koje zone na području Grada, kako je već prethodno navedeno, prodajnu cijenu je utvrđivao Gradonačelnik Grada Rijeke svojom Odlukom,  na prijedlog nadležnog Upravnog odjela.  
Uz prethodno navedeno, početni iznosi zakupnina za namjene propisane Odlukom kao i početni iznosi naknade za osnivanje prava služnosti nisu se mijenjali dugi niz godina te je iste potrebno korigirati sukladno trenutnom stanju na tržištu nekretnina. 
Dodatno, predlaže se ukidanje mogućnosti obročnog plaćanja zakupnine za slijedeće namjene: radi uređenja građevne čestice na kojoj je izgrađena građevina u vlasništvu druge osobe sukladno rješenju o utvrđivanju građevne čestice ili detaljnom planu uređenja, radi uređenja i korištenja radi uređenja i korištenja zemljišta koje graniči s zemljištem (nekretninom) u vlasništvu druge osobe, a nalazi se izvan građevne čestice utvrđene rješenjem o utvrđivanju građevne čestice ili detaljnom planu uređenja i radi korištenja zemljišta za poljoprivrednu obradu koja je bila propisana postojećim Cjenikom.
Ovim prijedlogom se ujedno predviđa i godišnje usklađenje početnih iznosa zakupnina i naknada za osnivanje prava služnosti s godišnjim baznim indeksima (indeksnim nizovima) Grada Rijeke koje utvrđuje Procjeniteljsko povjerenstvo Grada Rijeke jednom godišnje, a koji se objavljuju najkasnije do 31. ožujka svake godine (za prethodnu godinu).

Slijedom iznijetog u tekstu ovog materijala predlaže se donošenje novog Cjenika građevinskog zemljišta. 

U nastavku se daje obrazloženje po pojedinim člancima predloženog Cjenika:

· Članak 1. 

Ovim se člankom predlaže utvrditi predmet Cjenika. 

· Članak 2.

Ovim se člankom utvrđuju početni iznosi zakupnina za namjene propisane Odlukom o građevinskom zemljištu, način plaćanja zakupnine za pojedine namjene zakupa, te obveza obračuna poreza na dodanu vrijednost sukladno važećim zakonskim odredbama za pojedine namjene. 

· Članak 3. 

Ovim se člankom utvrđuje početni iznos i način plaćanja naknade za osnivanje prava služnosti puta. 

· Članak 4. 

Ovim se člankom utvrđuje početni iznos i način plaćanja naknade za osnivanje prava služnosti polaganja i imanja vodova.

· Članak 5. 

Ovim člankom se utvrđuje godišnje usklađenje početnih iznosa zakupnina i naknada za osnivanje prava služnosti s godišnjim baznim indeksima (indeksnim nizovima) Grada Rijeke koje utvrđuje Procjeniteljsko povjerenstvo Grada Rijeke jednom godišnje, a koji se objavljuju najkasnije do 31. ožujka svake godine (za prethodnu godinu).

· Članak 6.

Ovim člankom se propisuje da stupanjem na snagu ovog cjenika prestaje važiti Cjenik građevinskog zemljišta („Službene novine Grada Rijeke“ broj 1/23). 

· Članak 7.

Ovim se člankom  propisuje da Cjenik stupa na snagu osmoga dana od dana objave u "Službenim novinama Grada Rijeke.


Zakonom o pravu na pristup informacijama („Narodne novine“ broj 25/123, 85/15 i 69/22) propisana je obveza jedinicama lokalne samouprave da u svrhu savjetovanja sa zainteresiranom javnošću javno objave na internetskim stranicama, na lako pretraživ način i u strojno čitljivom obliku nacrte općih akata kojima se uređuju pitanja od značenja za život lokalne zajednice, odnosno kojima se utječe na interese građana i pravnih osoba. Ocjenjujući sadržaj ovoga akta takvim, Gradonačelnica Grada Rijeke ga je uvrstila u Plan savjetovanja s javnošću.
